Sok szeretettel köszöntöm képviselő-testületünk nevében községünk megjelent lakosait és a kábeltelevízió nézőit!

Tisztelt Falugyűlés!

Két év után találkozhatunk először ismét személyesen falugyűlésen, hiszen a Covid járvány meglehetősen felborította mindennapjainkat. A tavalyi esztendőben írásos formában a honlapon és a Környei Hírhozó hasábjain keresztül tájékoztatta képviselő-testületünk a falu lakosságát az elmúlt időszak történéseiről és a 2022-es év terveiről.

Az intézmények működési feltételeit biztosítottuk, viszont a járvány miatt nem mondható sem folyamatosnak, sem a megszokottnak. Sok olyan döntést kellett hoznunk melynek következtében az intézményeink, az ellátó rendszer járványügyi szempontból biztonságosabbá lett. A járványhelyzet kezdetétől folyamatosan önerőből biztosítja önkormányzatunk a szükséges védőfelszereléseket, tisztítószereket. Meg kell említeni azt a sok segítséget, melyet a lakosságtól kaptunk, legyen szó maszk varrásról, felajánlásokról vagy információról a beszerzésekkel kapcsolatban. Név nélkül is külön köszönet illet meg mindenkit, aki segített a falunak a bajban.

A COVID védekezésre az elmúlt két évben közel 25 millió forintot költött a település. Ez magában foglalja a beszerzéseket (tisztítószer, gumikesztyű, maszkok, védőruházat, kézfertőtlenítő, ételszállító dobozok, stb.). A fogyóeszközök mellett vásároltunk ózongenerátorokat, melyekkel az intézményeinket fertőtlenítettük, illetve az orvosi rendelőbe és az ügyfélfogadási terekbe germicid lámpákat vettünk. A gyermekorvos számára gyorsteszteket vásároltunk, mely segítségével számtalan esetben azonnal sikerült kimutatni a fertőzést, így gyorsan meghozhatta a hatóság a szükséges intézkedéseket. Intézményeink dolgozóit, amennyiben időt takaríthattunk meg vele, egészségügyi szolgáltató bevonásával teszteltettük le, így 2-4 nappal hamarabb visszatérhettek a munkahelyükre.

Bár a járvány az utóbbi időszakban kikerült a hírek reflektorfényéből, attól még jelen van, és fontosnak tartom néhány adat megosztását. A következő adatok a két környei háziorvosi körzetből származnak. A járvány előtti időszakot tekintve az I-es számú Rendelőben öt év halálozási statisztikája 20,2 fő volt évente. A járvány két évében ez a szám 32 fő/évre emelkedett átlagosan. A Szent Rókus rendelő esetében a 10 éves statisztika 21,2 fő volt évente. 2020-21-ben a covidos esetek nélkül is 23,5-re nőtt a statisztika, a covidos esetekkel együtt pedig 29 embertársunkat veszítettük el évente. Ezek a tények is mutatják, hogy milyen súlyos és nehéz időszakot éltünk át, és a sokszor túlzottan szigorúnak tartott intézkedések ellenére is milyen súlyos árat fizettünk.

**A jelentősebb felújítások, beruházások a következők voltak a 2020-as évben:**

Elkészült az aszfaltos külterületi út építése Környebányán, melynek a hossza közel 1,194 km. Tagyospusztán az alsótelepre vezető utat leaszfaltoztuk és az út melletti közvilágítás korszerűsítésére is sor került.

Az Ipari Parkban is végzett infrastruktúra fejlesztést önkormányzatunk; kerékpárutat építettünk a Volta felé, és ez az új útszakasz is kapott közvilágítást. A Bridgestone gyárának bejáratával szemben parkolót létesítettünk, ahol 5 kamion tud várakozni a forgalom zavarása nélkül.

A Rózsa utcában megtörtént az elektromos hálózatok föld alá helyezése és az új közvilágítás kiépítése.

A Közösségi és Tájház hátsó udvarán felépítettük a Mesterségek utcáját, ahol a településünkön fellelt régi mesterségek szerszámait mutatjuk be, illetve eredeti fényképekkel illusztrált színes tablók teszik szemléletesebbé a régmúlt mindennapjainak bemutatását. Önkormányzatunk ezen beruházással megteremtette a méltó kiállító helyét a nemzetiségi önkormányzat által összegyűjtött eszközöknek. Az e mögötti területen gyümölcsöskertet alakítottunk ki, ahol az érdeklődők megismerkedhetnek a régi környei kertek gyümölcsfáival, bokraival.

A Bajcsy lakópark II. ütemének megépítését is befejezte a vállalkozó. Jelenleg az üzemeltetési engedélyek beszerzése folyik, illetve a gyengeáramú hálózat kiépítése húzódott át az idei esztendőre. Ezzel a beruházással egyszerre épült meg az Iparcentrum ivóvíz- és csatornarendszere. Ezen beruházások rácsatlakozása az állami víz és csatornarendszerre idén tavasszal történt meg.

A Bridgestone Kft. támogatásával elkészült az iskola új játszótere. A kerékpárutak mentén kerékpáros pihenőket létesítettünk. Ezt szintén a Bridgestone-nal együttműködésben építettük meg.

A BD segítségével kapott új fogorvosi széket a fogorvosi rendelő.

Az óvoda főzőkonyhája is teljesen megújult 2020 nyarára. Ezzel együtemben, felhasználva a konyhából kikerülő, de hibátlan eszközöket és bútorokat, megújult az Erdei Iskola konyhája is.

2020 elejére húzódott át a Bem, a Kisfaludy és a Gagarin utcák felújítása. Az év második felében elkészült az Ady Endre utcai térköves járda.

Partnerkapcsolati tevékenységünket és a település kulturális életét szinte teljesen ellehetetlenítette a járvány. A művelődési ház és az erdei iskola dolgozói az önkormányzati intézményekben, az orvosi rendelőkben, az óvodában illetve az iskolában segítettek, legyen szó adminisztrációról, fertőtlenítésről, gyerekek ebédeltetéséről 2020-ban és 2021-ben.

A 2021. évi költségvetési bevételek tervezett előirányzat 1.974.257.865 Ft, melyet a hosszú távú befektetési államkötvény 1.324.103.000 Ft-tal, a 2020. évi maradvány 391.568.244 Ft-tal egészít ki, így összesen 3.689.929.109 Ft forrás állt rendelkezésre.

**2021. évi tervezési feladatok voltak:**

Kossuth utca felújítási terveit elkészíttetjük ebben az esztendőben, és amennyiben a költségvetésünk engedi, akkor felújítjuk az utcát.

Tagyospusztai Konkoly-Thege kúria tetőszerkezetének tervezése. Önkormányzatunk egy évvel ezelőtt élt elővásárlási jogával és megvásárolta az ingatlant. A tető hiányos, ezért azt a lehető leghamarabb helyre kell hozni. A tervezők leterheltsége miatt a tervek elkészítését csak idén tudták elkezdeni. A tervek leadási határideje 2022. április 22.

Ipari Park Budai út és kerékpárút tervezés. A két új gyár miatt, mely akkumulátor alkatrészeket fog gyártani, szükséges az Ipari Park úthálózatának bővítése.

Környe – Tagyospuszta kerékpárút tervezést indokolja, hogy ezen a nyomvonalon lehet majd megközelíteni Tatát.

**2021. évi fejlesztések:**

Intézmények eszközbeszerzései

A közbeszerzési eljárást meghirdette önkormányzatunk a sportcsarnok építésével kapcsolatban. A kiírást elektronikusan 11 vállalkozás töltötte le. A beruházás várható kezdete 2021. április 30. volt. Sajnos a közbeszerzés eredménytelen lett, mivel az érvényes ajánlatokban szereplő vállalási árak meghaladták önkormányzatunk pénzügyi lehetőségeit. Ez azt jelenti, hogy a rendelkezésre álló forrás kevesebb, mint amennyibe a csarnok építése kerülne berendezések nélkül.

A rendelkezésre álló fedezet 5 % tartalékkerettel együtt nettó 1 191 414 247 Ft volt. Amennyiben az összes rendelkezésre álló forrásunkat a sportcsarnok építésére fordítottuk volna, akkor a rendelkezésre álló összeg 1 574 801 500 Ft

Két ajánlat érkezett:

* nettó 1 948 237 732 Ft és
* nettó 2 050 329 845 Ft összegben

A polgármesteri hivatal és a művelődési ház közötti területen egy középszigetet építettünk, mely beruházásnak kettős célja volt. Egyrészről lassítsa a forgalmat, más részről pedig tegye biztonságosabbá a gyalogos átkelést az úton. Ez a beruházás a gyalogosátkelést biztonságosabbá tette, de a sebességcsillapító szerepét nem tölti be. Inkább nagy sebességgel felkaptatnak a járdaszigetre, vagy belehajtanak a virágágyásba a járművek, de nem lassítanak le.

A Beloiannisz utcában, a Hunyadi utca és a Széchenyi utca között a jelenlegi buszmegállók helyett, ahol az útpadkáról, illetve a kapubejáróról kell a buszra felszállni, két új megállót létesítettünk, így jobb körülményeket tudtunk teremteni a busszal utazóknak. A buszmegállókban fedett buszvárókat helyeztünk el.

A Bajcsy Lakóparkban a közvilágítási oszlopokat állított az önkormányzat által megbízott vállalkozó a kiépített hálózatra.

Az Alkotmány úti járdát felújítottuk, kiszélesítettük, így ma már a faluközpontban is biztonságosabban lehet közlekedni kerékpárral is. Tudjuk, hogy nehezíti a közlekedést a főúton való átkelés, de ma már lámpás gyalogátkelőknél megtehetik ezt akár a kerékpárral közlekedők is. Ehhez a fejlesztéshez csatlakozva új kerékpárút szakasz is épült 2021-ben, ezáltal a település központból biztonságos kerékpárúton elérhető az Által-ér völgyi kerékpárút, aki Tatabánya irányába indulna biciklivel, annak már nem kell a sportpályáig elmennie.

A rendezési terv felülvizsgálata a 2021-es esztendő elején fejeződött be.

A Tatai út mellett területet vásárolt önkormányzatunk, melyen lakóövezet kiépítését kezdjük meg a jövőben.

Pályázati forrásból bővítjük két újabb csoporttal a Bölcsődét, ezzel is elősegítve a gyerekek elhelyezését az intézményben. A Terület-, és Településfejlesztési Operatív Program keretében meghirdetett pályázaton 240.000.000 Ft-ot nyert településünk, két bölcsődei csoport hozzáépítésére a jelenlegi bölcsődéhez. A kivitelező kiválasztását szolgáló közbeszerzési eljárás kiírására az év végén került sor, bírálata áthúzódott a 2022. évre.

A József Attila utca Április utca felőli végét felújítjuk, mivel sikerült az utca végének tulajdonjogát a falunak megszerezni.

Az óvoda mellett található telefonközpont külső vakolását jelzésünkre az épületet használó Telekom elvégezte. A Szent Rókus rendelő elektromos rendszere már nagyon elavult, több alkalommal is meghibásodott az elmúlt időszakban, ezért a vezetékek cseréje 2021-ben megtörtént. Terveztük az I. számú rendelő felújítását, átépítését, de ezt a beruházást az ott dolgozó háziorvossal egyetértésben újragondoltuk, a külső felújítást az idén végezzük el.

Az utóbbi években nagyon sok cserép eltörött a Közösségi és Tájház tetején. A cserép meghibásodását jeleztük a gyártónak, aki a garanciális hibát elismerte, így az egész tetőre biztosítják az új cserepet. A garanciális javítás tavaly tavasszal megtörtént.

A tavalyi évben elkészült a Környe Applikáció, mely sok hasznos ismeretekkel szolgál településünkről az azt használók részére.

Igen mutatós és sokszínű növények találhatók parkjainkban, a Környei-tó partján ezért „Sétálló arborétumot” alakítottunk ki. A növényeket tájékoztató táblákkal láttuk el, melyeken QR-kód szerepel és a Környei Applikáció segítségével hasznos információkat tudhatunk meg a parkjainkban található növényekről. Sajnos mára már nem sok ilyen táblával találkozhatunk, mivel néhány hónap alatt a kihelyezett 148 táblának több mint a felét megrongálták.

Az elmúlt időszakban az önkormányzat támogatásával nyerte el eredeti szépségét a katolikus templom szószéke. A plébániánál a káplánlakás felújítását is elvégeztük. A két támogatás összege 17 millió Ft volt. A református gyülekezet a kapott támogatásból a templom és környezetének felújítására 13,5 millió Ft-ot használt fel 2020-ban, 2021-ben pedig 6 millió Ft-ot mobilgarázs, kerti eszközök és kellékek vásárlására.

Az iskolában a tornaterem mellett egy új tárolót építettünk a kerékpároknak és az udvaron használatos különféle eszközöknek.

Az iskola működtetése nem önkormányzati feladat, ennek ellenére az épület karbantartását, a nyári tisztasági meszelés elvégzését az elmúlt két évben 2 380 000 Ft-tal támogattuk. Ez az összeg, amely a tankerület által biztosított forrás és a munkadíj közötti különbözet.

Elmondhatjuk, hogy 2020-ban és 2021-ben a megvalósított beruházások és a felújítások eredményeként 1 218 074 553 Ft-tal lett gazdagabb településünk.

Önkormányzatunk mindig odafigyel az ellátórendszer többi tagjával és a településen működő civil szervezetekkel közösen a szociálisan rászorulók megsegítésére. Az elmúlt két esztendő során 80 millió forint támogatást adott a település a rászorulóknak, bajban lévőknek. Természetesen az önkormányzat és a polgármesteri hivatal nem önállóan végzi a szociális gondoskodás feladatát, hanem a civil szervezetek hathatós közreműködése és támogatása mellett. Legfontosabb megmozdulásaik a különböző élelmiszer és adománygyűjtő akciók és jótékonysági rendezvényeik. Másik nagyon fontos szerepük a szociális jelzőrendszerben való részvételük.

Nagy köszönet illet meg mindenkit, aki a járványhelyzetben segítette ennek a fontos feladatnak az ellátását.

A sok elhangzott szám után néhány gondolatot mondanék az elmúlt időszak fontosabb történéseiről:

2020-ban a Környei Agráripari Zrt az Irtáspusztai telephelyére előzetes környezethasználati engedélyezési eljárást kezdeményezett a Komárom-Esztergom Megyei Kormányhivatal Agrárügyi és Környezetvédelmi Főosztály Környezetvédelmi és Természetvédelmi Osztályánál a tartható sertések számának emelésére. A tervezett állatlétszám emelésével az éves hízókibocsátás átlagosan 196.800 db-ra emelkedett volna. Az eljárás lezárásaként a hatóság megállapította, hogy a tervezett tevékenység megvalósításából származó környezeti hatás jelentős, ezért környezeti hatásvizsgálati eljárás lefolytatása szükséges.

Az Agráripari Zrt. a szükséges dokumentáció elkészíttetését követően megindította a környezeti hatásvizsgálati eljárást a tatabányai hatóságnál.

Az ügyben szakhatóságként járt el a jegyző, aki jelentős környezeti terhelésre hivatkozva megtagadta a szakhatósági hozzájárulás kiadását, valamint az önkormányzatunk is bejelentkezett az eljárásba ügyféli pozícióba és kifejtette aggályát a telep ilyen mérvű fejlesztéséről. Az online meghirdetett közmeghallgatáson lakosságunk is nagy számban ellenezte az állattartó telep létszámemelését. Az ellenérvek – a többi között – a keletkezendő hígtrágya mennyisségéről, az Irtáspusztai vízfolyás, - mely a Környei tóba torkollik - közelségéről, illetve az Agráripari Zrt jelenlegi jóval kisebb állatlétszám üzemeltetéssel okozott többszöri környezetszennyezésről szóltak.

A főosztály a határozathozatal során valamennyi fél véleményét, álláspontját, a lakossági észrevételeket is áttekintette, és a félszáz oldalas határozat szerint a környezetvédelmi engedély iránti kérelmet azzal az indoklással utasította el, hogy a tervezett tevékenység levegőtisztaság-védelmi hatásai kapcsán nem teljesíthető a jogszabályban előírt legalább 300 méteres védőtávolság, mivel a telephelyhez legközelebb eső lakott terület 230 méterre található.

A másik ilyen jelentős környezeti terhelés településünkön a naponta áthaladó már-már elviselhetetlen gépjármű forgalom. Jelentős lakossági összefogás indult a probléma megoldása érdekében, amely hamar túllépett a településünk határán és valamennyi környező település csatlakozott a megmozduláshoz. A sok-sok átadott aláírásnak eredménye, hogy a szakma elismerte az elkerülő út szükségességét és Kormánydöntés esetén megindulhatnának a megvalósításhoz szükséges lépések. 2020-ban is több alkalommal megkerestük az Innovációs és Technológiai Minisztériumot, hogy tájékozódjunk a környei elkerülő út sorsáról. 2021 júliusában Mosóczi László államtitkár Környén jelentette be, hogy öt éven belül elkészül az elkerülő út. Az egyeztetések eredményeként két nyomvonalterv van napirenden. Ezeket a javaslatokat egy tervzsűri értékeli 2022 nyarán és az értékelés alapján készítik el a megvalósíthatósági hatástanulmányt. Ennek a tervezett időpontja idén december.

2021. augusztus 1-től a polgármesteri hivatalon belül megalakult a Környei Közterület-felügyelet. Napjainkra jutottunk el odáig, hogy a feladatellátás valamennyi feltétele – tárgyi, személyi és jogi – rendelkezésre áll és megindulhatott a tényleges munka. Tudjuk, hogy a lakosok többsége büszke környezetére, és mindent megtesz annak megóvása érdekében, azonban gyakorta találkozhatunk olyan szabályszegésekkel, amelyek bosszantóan hatnak napjainkra. A közterület-felügyelő feladata ezen szabálysértések felszámolása, elsődlegesen figyelmeztetéssel, s amennyiben a figyelmeztetésnek nincs foganatja, bírságolással kényszerítheti ki a jogkövető magatartást. A közterület-felügyelet megalakításával nem a bírságolások számának emelése a cél, hanem, hogy településünk még inkább a lakosok megelégedését szolgálja.

A közterületeket érintő intézkedés volt az időszakos parkolási tilalmat jelző táblák kihelyezése 10 utcában. Sajnos az utóbbi évek szomorú tapasztalata volt, hogy a háztulajdonosok nem álltak be járműveikkel az udvarra, hanem közutakon parkolták le azokat éjszakára is. Ez számtalan esetben problémát okozott, legyen szó hulladékszállításról, téli útüzemeltetésről vagy a tűzoltó autó munkájának akadályozásáról. Amióta a táblák kihelyezésre kerültek az érintett utcák egyikéből sem jelentettek problémát. Sokan kérdezték, hogy miért csak éjjel tilos megállni? A válasz egyszerű, mivel nappal dolgoznak az emberek, így nappal sokkal kevesebben parkolnak kint az adott utcákban.

Beszámolóm második részében ismertetem önkormányzatunk 2022. évi terveit.

A 2022. évi költségvetési **bevételek tervezett előirányzat 2.168.368.842 Ft,** melyet **hosszú távú befektetési államkötvénnyel** és a **2021 évi maradvány 2.241.291.948 Ft-tal egészít ki, így összesen 4.409.660.790 Ft** forrás áll rendelkezésre.

Idén a feladatfinanszírozás keretében – az iparűzési adó erősségünkre tekintettel –általános működési feladatellátásra, az óvodai és bölcsődei feladatellátásra, a gyermekétkeztetés működési kiadásaira és a közművelődési feladatellátásra kap önkormányzatunk állami hozzájárulást, melynek összege 348.777.794 Ft, ezzel szemben elvárt adófizetési kötelezettségünk az iparűzési adó erőképességünk miatt: 329.299.127 Ft. Ezeknek a számoknak az ismeretében elmondhatjuk, hogy településünk szinte központi feladatfinanszírozás nélkül működik.

Az önkormányzat a kötelező és önként vállalt feladatok körében egyaránt – az elmúlt évekhez hasonló - színvonalas közszolgáltatásokat kíván nyújtani. A feladatellátás tárgyi és személyi feltételei biztosítottak, a működési célú kiadások az Önkormányzat tervezett bevételének 25,5 %-át teszik ki, a beruházási és felújítási kiadásokra, és tartalékképzésre (település fejlesztésre) a tervezett források 64,4 %-át tudjuk előirányozni. A központi költségvetésbe bevételeink 7,45 %-át kell befizetnünk, és ez még nem tartalmazza az áfa fizetési kötelezettségeinket.

**2022. évi tervezési feladatok:**

Római kori leleteket bemutató terem tervezése a régi polikert helyén. A meglévő épület új tetőszerkezetet és külső homlokzatot kap, illetve egy nagyobb méretű zárt udvar épül mellé, amely kiváló helyszínt biztosít a római kori kőtár számára.

A Kossuth utca felújítási terveit április 20-ig szállítja önkormányzatunk számára a tervező. A geodéziai felméréseket már elvégezték az utcában

Tóparti épület tervezése (apartman ház), amely lehetőséget ad 4 újabb önkormányzati szálláshely kialakítására. A beruházás során az önkormányzat tulajdonában lévő tóparti épület újul meg. Az appartmanok férőhelyei úgy lesznek kialakítva, hogy legyen köztük négyfős, illetve csoportok elhelyezésére szolgáló akár 8 fő számára alkalmas szálláshely.

József A. utcai épület tervezése: a régi fogorvosi rendelő épületét lakóépületté alakíttatja az önkormányzat.

Ipari Park Budai út és kerékpárút tervezés. A Coloplast irányából a Volta cég felé vezető út mellett kerékpárutat terveztetünk, melynek megvalósítása leghamarabb jövőre lehetséges.

Tagyospuszta - Ipari Park közötti kerékpárút tervezés, melynek segítségével közvetlenül megközelíthető községünkből kerékpárral Tagyos, az Ipari Park és Szentgyörgypuszta.

Településünk vasútállomása már igen megérett a felújításra. Az épület, mint a nemzeti törzsvagyon része a Magyar Állam tulajdonában van. Évente jelzéssel élünk a MÁV Vagyonigazgatósága felé, hogy intézkedjenek a megfelelő karbantartásról. Egy ilyen tartalmú levelezés során megállapodott önkormányzatunk a vagyonkezelővel, hogy a külső vakoláshoz szükséges anyagot mi megvásároljuk és a vagyonkezelő a munkákat elvégzi. A költségvetésünkben erre fedezetet biztosítottunk, de a felújítási munkák elvégzésére a mai napig nem került sor, de továbbra is ott kopogtatunk a MÁV ajtaján, hogy együttműködés keretében szeretnénk támogatni a felújítási munkájukat.

Szintén a Magyar Állam, mint tulajdonos és a MÁV, mint vagyonkezelő érintett a Béke lakótelep F épülete előtti parkoló és az ipartelepre vezető aszfaltos út tulajdonjogát illetően. Tárgyalásaink eredményeként telekalakítás keretében megtörtént az út, a parkoló és egyes garázsok alatti területek leválasztása önálló helyrajzi számra. Amennyiben a szakminisztérium az érintett területrészleteket kiveszi a nemzeti törzsvagyon részéből, a Magyar Állam ingyenes vagyonátruházással átadja önkormányzatunk tulajdonába.

**2022. évi fejlesztések:**

Egy homlokrakodó vásárlását terveztük, mivel egyre nagyobb szükség van a község üzemeltetési feladatok során egy ilyen gépre.

Sport épületének korszerűsítése már évek óta tervezett feladat. A kiviteli tervek már rendelkezésre állnak, a közbeszerzés kiírása a közeljövőben megtörténik.

A Tagyospuszta kastély tetőfelújítást leghamarabb augusztus elején tudjuk megkezdeni, mivel előtte meg kell szereznünk a szükséges engedélyeket az örökségvédelemtől.

A római kori leleteket bemutató terem építéséhez pályázatot nyújtunk be a Területi Operatív Program keretében. A beruházás eredményeképpen a kerékpárút közvetlen közelében egy újabb turisztikai látványossággal bővül településünk. A kiállítóhely lehetőséget biztosít majd arra, hogy a Nemzeti Múzeumban található környei leleteket a megtalálásuk helyszínén mutathassuk be. A kivitelezésre a pályázati döntés kézhezvételétől 2 éve van az önkormányzatunknak.

A játszóterek felújítását az idei esztendőben is folytatjuk, az elhasználódott, sérült játékok cseréjéről, javításáról gondoskodunk.

Mielőtt használatba veszik a gyermekek a játszótereket megtartottuk az év elei felülvizsgálatot. Az eszközök biztonságosan használhatók, felületi kezelést igényelnek. Irtáspusztán kellett a játszóteret megszüntetni, mivel az eszközök állapota a nem rendeltetésszerű használat miatt megrongálódott, gazdaságosan nem javítható. A játszóeszközök festését folyamatosan elvégezzük.

Idén tavasszal végre megkötjük a Bajcsy lakópark II. ütemében érintett telekre az adásvételi szerződéseket. Nagy hangsúlyt fektettünk arra, hogy a kedvezményesen vásárolható telkekkel ne tudjanak visszaélni az ügyeskedők, ezért szigorú feltételrendszert határozott meg a testület a kedvezményes adásvételi szerződésekhez. Szintén idén tavasszal sikerült az internetszolgáltatóval egyezségre jutnia az önkormányzatnak, a vagyonátadás már megtörtént és a szolgáltató ígérete szerint néhány héten belül megkezdődik a vezetékes internet szolgáltatás a lakóparkban. Mivel egy teljesen új lakóterületről van szó ezért a kisgyermekes családok részére tervezzük egy játszótér és park kiépítését, a lakópark melletti szántófölddel határos szakaszra pedig fasort ültetünk.

A településünkön üzemelő kamerarendszerünk korszerűsítésre, felújításra szorul, ezért az idei évben jelentős összeget tervezett be az önkormányzat a feladatellátásra. Jelenleg az árajánlatok bekérése, kivitelező kiválasztása zajlik.

A Kossuth utcát a tervek elkészülte után az év közepén tervezzük felújítani. A felújítás nem csak az úttestet, hanem az utca meredekebb részén a vízelvezetést is érinti. A Rózsa utca felújítása elmaradt a sportcsarnok építése miatt, mivel annak a részét képezte. A csarnoképítés meghiúsulása miatt úgy döntött a képviselőtestület, hogy ezt a felújítást önállóan valósítja meg.

Az Ipari parkban jelzőlámpás gyalogátkelő és buszmegálló építést valósítunk meg. A kivitelezési munkákra már kiválasztottuk a nyertes vállalkozót. Az Extreme Park Kft. az 2022. április 17-ei héten kezdi a kivitelezést. A fejlesztés a BD előtt található kereszteződésben valósul meg.

A főút melletti térköves járda a templommal párhuzamos szakaszon több helyen megsüllyedt, így balesetveszélyes. A süllyedés oka csőtörés, melynek helyreállításáról a Vízmű gondoskodik. A nem megfelelő alapossággal végzett munkáról már tájékoztattuk a kivitelezést megrendelő céget, kértük a terület helyreállítását. Az ilyen körök nagyon hosszadalmasak és fárasztóak, de nem lehetetlen ebben eredményt elérni. Tavaly sikert értünk el az Eon-nál, amikor a tóparton a vasút oldalán elektromos kábelt fektettek le. Az érintett terület helyreállítását számtalan e-mail, telefon és személyes bejárás után 7 hónap alatt végezték el a kívánt minőségben. A tereprendezés nem tartott egy napig!

Ipari Park Budai út - Han folyó úton közvilágítás építés. Az említett szakaszon az IPH Kft. kiépíti az úttestet, és e mellett a belterületi úton kerül kiépítésre a közvilágítás.

Környebánya külterületi út folytatása településünk irányába. Sajnos rengeteg kamion bejön erre az útra és utána elakad a szántóföldön. Az érintett szakaszra kihelyeztünk olyan közlekedési táblát, mely tiltja a 7,5 t-nál nehezebb járművek behajtását, illetve csak a mezőgazdasági járművek behajtását engedélyezi. Legtöbb esetben az arra közlekedők figyelmen kívül hagyják ezeket a jelzéseket. Sőt, több esetben ellopták a táblákat.

Önkormányzatunk tervezi az idei évben a Környe sétautak, illetve meseút kijelölését.

A „Környei sétautak és meseút” célközönsége a családok, turisták, iskolás vagy felnőtt csoportok. Célunk a község megismertetése, vonzóbbá tétele, a kulturális és természetjáró programok fejlesztése, az idegenforgalom fellendítése. A meseúton a község nevezetességei mellé lehelyezünk festett házikókat, amik mesét, meséket rejtenek. A mesékhez kapcsolódnának kérdések, melyeket a két állomás között a túrázók megvitathatnának. A házikók lakattal vannak lezárva. A kulcsot a kiinduló ponton kaució ellenében lehet átvenni, a túra végén leadni. A kulcs mellé kis térképet kapnának a vendégek, melyen a túra útvonala, helyszínei láthatók.

Ismételt közbeszerzési eljárást írtunk ki a bölcsőde kivitelezőjének kiválasztására, mivel az előző eljárásban az érvényes ajánlatok jóval meghaladták a rendelkezésre álló fedezetet. (Volt egy ajánlat, mely árban elfogadható lett volna, azonban érvénytelen volt.) A megismételt eljárásban március 28-án a boríték bontás megtörtént, négy pályázat érkezett. Az elbírálás folyamata jelenleg a hiánypótlási szakaszban tart. A hiánypótlás teljesítése után vélhetően győztes kivitelezőt tudunk hirdetni, akinek 24 hónap áll a rendelkezésére a beruházás megvalósítására.

Községünk megvásárolta a Metaker Kft telephelyét, így lehetőségünk lesz az idei esztendőben átköltöztetni a településüzemeltetésen dolgozók telephelyét. A költözés mellett felújítási költségekkel is terveztünk. Itt kaphat helyet többek között a Környei Horgász Egyesület, a Környe Polgárőr és Önkéntes Tűzoltó Egyesület.

A telephely végleges helyére költözését követően lehetőségünk lesz a „régi iskola” felújítására. Az idei évben az új funkció kijelölésére és a látványtervek elkészítésére kerül sor.

2022. évben tervezett beruházási költség 601.317.441 Ft, a felújítási költség 891.038.350 Ft.

Az Önkormányzat a Tatabányai Többcélú Társulásban továbbra is részt vesz, melynek fenntartásához lakosságszám arányában járulunk hozzá. A településen működő Német Nemzetiségi Önkormányzat Környe munkáját nem csupán a már a beszámolóban említett mesterségek utcájának létrehozásával, önkormányzatunk intézményrendszerének biztosításával támogattuk és támogatjuk, hanem a működési kiadásaihoz hozzájárul településünk 2 000 000 Ft összegben. A civil szervezetek és az egyházak részére, valamint a szülőföld program kiadásaira 2022. évben is támogatást biztosít önkormányzatunk.

Az idei esztendő szomorú aktualitása az Ukrán háború. Településünk, és itt ki kell emelni a civil szervezetek mellett a lakosságot, a háború kirobbanása óta többféle módon is aktívan részt vesz a menekültek segítésében. Segítséget nyújtottunk a határmenti településen lévő fogadóponton a menekültek ellátására, a fogadóhely kialakítására, adományokat juttattunk el a Vöröskereszt Aranyosapátiban létrehozott raktárába, a karitatív szervezetek helyi központjaiba, a várgesztesi villaparkba. Múlt pénteken pedig a Környei Református Gyülekezet szervezésében, a szabadbattyániakkal közösen, tartós élelmiszer adományt szállított ki Nagy Péter tiszteletes a kárpátaljai Beregardó településre.

Amint a járvány és a hozzá kapcsolódó korlátozások lehetővé tették, ismét teljes nyitva tartással várta a Művelődési Ház és a Községi Könyvtár a látogatókat, a csoportokat, valamint megkezdődhetett a rendezvények előkészítése, szervezése. Az első nagyszabású program a március 15-ei ünnepség lehetett, ahol nagyon jó érzés volt látni, hogy zsúfolásig megtelt a színházterem. A következő időszakban már ismét a megszokott kulturális élet várja a környeieket: április 9-én húsvéti kézműveskedés, a falu első tojásfájának feldíszítése, 11-én a Költészet Napja, 23-án jótékonysági bál az iskolában, 24-én gyermek, családi színház, 30-án a tavaszi dalostalálkozó. Idén már nem az online térben, hanem közösen, a tóparton tölthetjük el a Családi Majálist, május 7-én a Miniszter félrelép című darab érkezik Környére, 22-én az Orbán napi ünnepség következik, 28-án a Gyereknap, június 5-én a Pünkösdi Vigasságok, és gőzerővel szervezzük július második hétvégéjére a Nemzetiségi és Sörfesztivált, a sztárfellépővel már meg is kötötte az önkormányzat a szerződést.

Május 19-20-án Környe rendezi meg a Magyarországi Falumegújítási Díj 2022. évi átadó ünnepségét. A rendezvényre 27 falu látogat el, ahol az idei díjazottak bemutatják településüket. Az ezt megelőző héten pedig településünk delegációja utazik el az ausztriai Hinterstoderba, ahol az európai díjkiosztót rendezik.

Főépítész, engedély nélkül és szabálytalanul épített építmények.

A településképi rendelet övezetekre bontja a település területét, amely övezeteken belül meghatározza a kötelezően betartandó előírásokat.

A településképi előírások elsősorban az épületek építmények külső megjelenésére vonatkoznak; ilyenek a homlokzati anyaghasználat, színhasználat, tetőhéjazatok fajtái, színvilága, az épületek tetőformája, tetőhajlásszöge, az épületek tagozatai, nyílásosztásai, lábazatok kialakítása, kerítés anyaghasználata stb. A településképi rendelet mondja meg, hogy az épületen egy szerelt kémény, cégér, cégtábla vagy pl. a légkondicionáló külső egysége hol helyezhető el.

Ezeket az előírásokat minden új lakóépület vagy épület átalakítás, felújítás során be kell tartani. A településképi rendeletben az önkormányzat szakmai konzultációt biztosít az építkezők számára, amely konzultáció során megismerhetik az egyes konkrét ingatlanokra vonatkozó előírásokat, elvárásokat. A szakmai konzultáció egy lehetőség arra, hogy az építési tevékenység megkezdése előtt tisztában legyenek a vonatkozó előírásokkal.

A településképi rendelet harmadik fontos eleme a településképi bejelentési eljárás, amellyel szintén tisztában kell lennie minden építési munkát végzőnek a településen. Környe területén bejelentési eljárást kell kérelmeznie mindenkinek, aki

* építési engedély nélkül végezhető építési tevékenységet folytat (ilyen tevékenység pl: épületbővítés, lakóház építés, tetőcsere, homlokzat felújítás stb.)
* megváltoztatja egy épület rendeltetését (lakóházban irodát vagy kereskedelmi-szolgáltató egységet alakít ki, lakóházban beépíti a tetőteret)
* reklámot, reklámhordozót kíván elhelyezni

A bejelentési eljárást Környe polgármesterénél kell kérelmezni. Az eljárásban a polgármester egyaránt vizsgálja a helyi építési szabályzatban és a településképi rendeletben előírtak teljesülését és adott esetben megtiltja a tevékenységet, ha az építési tevékenység nem illeszkedik a településképbe, vagy nem felel meg a településképi követelménynek. Egyszerűbb esetben tudomásul veszi az építési tevékenységet. A magasabb rendű jogszabályok (2016. évi LXXIV. törvény a településkép védelméről) lehetővé teszik az önkormányzatok számára, hogy jogsértés esetén (jogsértés, ha a bejelentési eljárást nem teszik meg, ill. nem tartják be a helyi jogszabályi előírásokat) a polgármester kötelezési eljárást folytasson le és kötelezést bocsásson ki. A bírság mértéke 150 000 forinttól 3 000 000 forintig terjedhet.

Sajnos akadnak szép számmal a településünkön, akik nem vesznek tudomást a felszólításunkról, mikor arra figyelmeztetjük az építkezőt, hogy elmulasztották a településképi bejelentést és annak pótlásáig az építkezést ne folytassák. Élnünk kellett már a bírságolás lehetőségével is, holott a rendeletnek nem a bírságolás a célja, hanem egy rendezett, egységes településkép kialakítását kívánja elősegíteni és védett értékeinket megóvni.

Temető átvétele, üzemeltetése

2020-ban az önkormányzat és a két felekezet megállapodott, hogy felvizsgálják a temetők üzemeltetésének szabályait. Megállapodás született, hogy az önkormányzat ingyenesen tulajdonosi jogokat szerez mindkét felekezet tulajdonában álló temetők tekintetében. A tulajdonszerzést követően az önkormányzat köztemetőként üzemelteti a temetőket és a kegyeleti közszolgáltatási szerződéskötésre pályázatot ír ki. Jelenleg a Katolikus Plébánia Környe tulajdonából a temető megjelölésű ingatlanok Környe Község Önkormányzata tulajdonába átkerültek, a Környei Református Missziói Egyházközség tulajdonú temető átírása folyamatban van. Ha majd az önkormányzat tulajdonába kerül, akkor tudjuk kiírni az üzemeltetésre a pályázatot és az összességében legjobb pályázatot benyújtó féllel megkötni a kegyeleti közszolgáltatási szerződést.

Önkormányzatunk tulajdonjog nélkül is igyekszik a temetőn belüli sírok védelmében minden szükséges intézkedést megtenni. 2020-2021 évben a száraz fák kivágására 350.000 Ft-ot, míg az idei évben közel 700.000 forintot költöttünk.

Beke László polgármester